Garmin ผู้นำนาฬิกาออกกำลังกาย กำลังเจอกับความท้าทาย
เส้นทางของ Garmin เป็นอย่างไร และบริษัทเผชิญกับความท้าทาย อะไรมาบ้าง ? ลงทุนแมนจะเล่าให้ฟัง
15 ก.ย. 2565

Garmin ผู้นำนาฬิกาออกกำลังกาย กำลังเจอกับความท้าทาย /โดย ลงทุนแมน
หากพูดถึงนาฬิกาออกกำลังกาย 
หลายคนน่าจะนึกถึงชื่อแบรนด์ “Garmin”
แต่ก็ต้องบอกว่าปัจจุบัน Garmin กำลังถูกท้าทายโดย Apple อีกครั้ง
โดยเฉพาะจากการเปิดตัว Apple Watch Ultra เมื่อไม่กี่วันก่อน 
ที่เรียกได้ว่าออกมาชนกับธุรกิจของบริษัทโดยตรง
ที่บอกว่าอีกครั้ง ก็เพราะว่าก่อนหน้านี้ไม่นาน 
Garmin ก็เพิ่งโดนดิสรัปต์ จากผู้ผลิตสมาร์ตโฟน
ปัจจุบัน Garmin มีมูลค่าลดลง จากจุดสูงสุดที่ 1,200,000 ล้านบาท
เหลือเพียง 640,000 ล้านบาท หรือลดลงมากถึง 53% ภายในปีเดียว
เรามาดูกันว่าเส้นทางของ Garmin เป็นอย่างไร
และบริษัทเผชิญกับความท้าทาย อะไรมาบ้าง ?
ลงทุนแมนจะเล่าให้ฟัง
╔═══════════╗
ภาวะเงินเฟ้อ ตลาดผันผวนแบบนี้ ติดตามข่าวเศรษฐกิจแบบเน้น ๆ จากหลายเพจได้ใน Blockdit - คอนเทนต์แพลตฟอร์มที่มีผู้ใช้งานเป็นประจำ 2 ล้านคน ลองใช้ฟรี 
╚═══════════╝
เรื่องราวของ Garmin เริ่มต้นจากวิศวกรไฟฟ้าสองคน 
ชื่อว่าคุณ Gary Burrell และคุณ Min H. Kao
สองคนนี้ มาร่วมงานกันในปี 1983 ในขณะที่ทำโปรเจกต์เกี่ยวกับเทคโนโลยี GPS (Global Positioning System) ให้กับกระทรวงกลาโหม
ด้วยความที่คุณ Gary Burrell และคุณ Min H. Kao ได้ศึกษาเกี่ยวกับเทคโนโลยี GPS มาตั้งแต่ช่วงแรกเริ่ม
พวกเขาก็มองเห็นถึงศักยภาพ ว่าเทคโนโลยี GPS จะสามารถมาเปลี่ยนโลกในอนาคตได้
ในตอนนั้น GPS ยังถือว่าเป็นเทคโนโลยี ที่ค่อนข้างจำกัดการใช้งานอยู่เฉพาะทางการทหารในสหรัฐอเมริกา
แต่หลังจากนั้นไม่นาน รัฐบาลและกองทัพสหรัฐฯ ก็เริ่มอนุญาตให้คนทั่วไปเข้าถึงการใช้งานเทคโนโลยีนี้ได้มากขึ้น
พอเรื่องเป็นแบบนี้ พวกเขาก็เริ่มระดมทุนจากครอบครัวและเพื่อน ๆ แล้วจัดตั้งบริษัทขึ้นในปี 1989 เพื่อดำเนินธุรกิจเกี่ยวกับอุปกรณ์ GPS
โดยพวกเขาตั้งชื่อบริษัทอย่างเรียบง่ายว่า “Garmin” ซึ่งที่มาก็ไม่ได้มีอะไรซับซ้อน 
เพราะมาจากชื่อของทั้งสองคน คือ Gary รวมกับ Min เป็น Garmin นั่นเอง
บริษัทเริ่มวางขายผลิตภัณฑ์ตัวแรก 
เป็นอุปกรณ์ GPS พกพา สำหรับนำทางเครื่องบินโดยเฉพาะ 
ซึ่งก็ได้รับความนิยมอย่างมาก เพราะมีลูกค้าคนสำคัญคือ กองทัพสหรัฐฯ 
ประกอบกับผลิตภัณฑ์ของ Garmin ก็มีคุณภาพดี จนเกิดการบอกต่อกันในวงการ
ต่อมาเทคโนโลยี GPS ก็ยิ่งพัฒนาขึ้น 
ประกอบกับทางรัฐบาลสหรัฐอเมริกาก็เริ่มเปิดกว้างกว่าเดิม
โดยอนุญาตให้ประชาชนเข้าถึงเทคโนโลยี GPS ที่มีการระบุตำแหน่งที่มีความแม่นยำมากขึ้น
Garmin จึงได้ขยายตลาดไปทำอุปกรณ์ GPS สำหรับรถยนต์เพิ่มเติมขึ้นมา
ด้วยความสำเร็จของผลิตภัณฑ์ตัวแรก อย่าง GPS สำหรับเครื่องบิน 
ก็ทำให้ Garmin สามารถก้าวขึ้นมาเป็นผู้นำ ของตลาดอุปกรณ์ GPS สำหรับรถยนต์ได้ไม่ยาก
ในเวลาต่อมา ธุรกิจที่กำลังรุ่งเรืองกลับโดนเตะตัดขา
โดยคู่แข่งของ Garmin ไม่ใช่เจ้าของธุรกิจ GPS รถยนต์แบรนด์อื่นแต่อย่างใด
แต่กลับเป็น “ผู้ผลิตสมาร์ตโฟน” ที่พัฒนาสมาร์ตโฟนให้มีประสิทธิภาพสูงขึ้น จนสามารถนำมาใช้งาน GPS ได้
ทำให้อุปกรณ์ GPS สำหรับรถยนต์มีความสำคัญลดลง 
ซึ่งเรื่องนี้ส่งผลกระทบต่อรายได้ของ Garmin ที่เน้นขาย GPS สำหรับรถยนต์ไปโดยปริยาย
พอเป็นแบบนี้ Garmin จึงพยายามปรับตัวครั้งใหญ่
ด้วยการพัฒนาอุปกรณ์ GPS ที่สามารถสวมใส่ได้ 
โดยเน้นกลุ่มคนที่ออกกำลังกาย และกลุ่มคนที่ใช้ชีวิตกลางแจ้ง
ปี 2003 ได้มีการวางขายผลิตภัณฑ์ใหม่ชื่อว่า “Forerunner 201” 
ซึ่งเป็นนาฬิกา GPS สำหรับออกกำลังกายรุ่นแรกของโลก
Forerunner 201 เป็นเหมือนตัวจุดประกายให้ Garmin เห็นศักยภาพการเติบโตของตลาดอุปกรณ์ GPS สำหรับสวมใส่
Garmin จึงพัฒนาผลิตภัณฑ์อย่างต่อเนื่อง โดยการเพิ่มฟีเชอร์ใหม่ ๆ เช่น เซนเซอร์วัดชีพจรหัวใจ เทคโนโลยีการชาร์จไฟด้วยพลังงานแสงอาทิตย์
ปัจจุบัน Garmin เป็นทั้งผู้ออกแบบ ผลิต ทำการตลาด และจัดจำหน่ายอุปกรณ์นำทาง GPS ครอบคลุมทั้งอุตสาหกรรมการบิน เดินทะเล ยานยนต์ รวมถึงอุปกรณ์สำหรับสายฟิตเนส
แล้วผลประกอบการช่วงที่ผ่านมาของ Garmin เป็นอย่างไร ?
ปี 2019 รายได้ 136,773 ล้านบาท กำไร 34,670 ล้านบาท
ปี 2020 รายได้ 152,391 ล้านบาท กำไร 36,121 ล้านบาท
ปี 2021 รายได้ 181,374 ล้านบาท กำไร 39,392 ล้านบาท
จะเห็นได้ว่าที่ผ่านมา Garmin ยังคงเติบโตได้ดี
โดยสัดส่วนรายได้มาจาก
- กลุ่มฟิตเนส 31%
- กลุ่มกิจกรรมกลางแจ้ง 26%
- กลุ่มการเดินทะเล 17%
- กลุ่มการบิน 14%
- กลุ่มยานยนต์ 12%
หากดูจากการแบ่งรายได้ตามกลุ่ม จะเห็นว่ารายได้จากกลุ่มฟิตเนส มีสัดส่วนที่สูงสุด 
ซึ่งตัวอย่างผลิตภัณฑ์ในกลุ่มนี้ก็คือ นาฬิกาสำหรับออกกำลังกาย
ทีนี้ลองมาดู ส่วนแบ่งการตลาด ยอดขายนาฬิกาออกกำลังกาย 
อ้างอิงจากเว็บไซต์ Tech Advisor
- Garmin 43%
- Amazfit 18%
- Huawei 13%
- อื่น ๆ 26%
จะเห็นว่านอกจากรายได้และกำไรของ Garmin จะเติบโตตลอดในระยะเวลา 3 ปีที่ผ่านมา 
Garmin ก็ยังเป็นผู้นำในตลาดนาฬิกาออกกำลังกายอีกด้วย
แต่ปัจจุบัน Garmin กำลังเจอความท้าทายอีกครั้ง
กับการเข้ามารุกธุรกิจนาฬิกาออกกำลังกายของ Apple 
ด้วยโมเดล Apple Watch Ultra ราคาเริ่มต้น 31,900 บาท
แม้ว่าราคาระดับนี้ อาจจะอยู่ในระดับเดียวกันกับนาฬิกาออกกำลังกายระดับพรีเมียมของทาง Garmin ซึ่งไม่ใช่ระดับราคาในกลุ่มตลาดมวลชน หรือ Mass เท่าไร
บวกกับเทคโนโลยีสำหรับนักออกกำลังกายจาก Apple ยังไม่ได้ดีเท่า
จนทาง Garmin ถึงกับออกมาตอบโต้ผ่านทวิตเตอร์ว่า “แบตเตอรี่ของเรานับเป็นเดือน ไม่ได้นับเป็นชั่วโมง” ซึ่งสะท้อนจุดแข็งเรื่องความเชี่ยวชาญและเทคโนโลยีของบริษัท พร้อมกับการเหน็บแนม Apple ไปในตัว
แต่ก็นับว่าการเคลื่อนไหวครั้งนี้ของทาง Apple ก็น่าจะแสดงถึงความตั้งใจ 
ที่จะเข้ามาเจาะตลาดนาฬิกาออกกำลังกายให้มากขึ้น
จากสถิติที่ผ่านมา เวลา Apple เข้าไปรุกในธุรกิจอะไร
ก็มักจะเข้าไปแย่งส่วนแบ่งการตลาดจากผู้เล่นรายเดิมได้
เช่น Apple Watch เปิดตัวครั้งแรกในปี 2015 
เติบโตจนสามารถสร้างรายได้ราว 5.8 แสนล้านบาทในปีที่ผ่านมา
คิดเป็น 2 เท่าของรายได้ Swatch Group เจ้าของธุรกิจนาฬิกามูลค่ามากสุดในโลก
หรือแม้แต่การเปิดตัว AirPods ในปี 2016
ก็ได้เติบโตจนสร้างรายได้ราว 4.4 แสนล้านบาทในปีที่ผ่านมา
ปัจจุบัน ครองส่วนแบ่งการตลาดหูฟังเกินกว่าครึ่งหนึ่ง 
แซงเจ้าตลาดรายเดิม ทั้ง Bose, Sony และ JBL ทั้งหมด
ก็น่าติดตามต่อเหมือนกันว่า การรุกของ Apple ในครั้งนี้ 
Garmin จะมีการแก้เกมอย่างไร 
และจะสามารถมองหาโอกาสอย่างในอดีตที่ผ่านมา ได้หรือไม่..
╔═══════════╗
ภาวะเงินเฟ้อ ตลาดผันผวนแบบนี้ ติดตามข่าวเศรษฐกิจแบบเน้น ๆ จากหลายเพจได้ใน Blockdit - คอนเทนต์แพลตฟอร์มที่มีผู้ใช้งานเป็นประจำ 2 ล้านคน ลองใช้ฟรี 
╚═══════════╝
ติดตามลงทุนแมนได้ที่
Website - 
Blockdit - 
Facebook - 
Twitter - 
Instagram - 
Line - 
YouTube - 
TikTok - 
Spotify - 
Apple Podcasts - 
Soundcloud - 
References
-
-
-
-
-
-
-